Video: LP se pleidooi oor mediese gebruik van daggaMario Oriani-Ambrosini. Beeldmateriaal: eNCA Die video volg onderaan die berig. Mario Oriani-Ambrosini, LP van die IVP wat aan kanker ly, het Woensdag ŉ pleidooi aan president Jacob Zuma in die parlement gelewer dat die regering die mediese gebruik van dagga wettig maak, het die Sowetan Donderdag berig. Hy het gesê dit is ŉ misdaad teen die mensdom om nié mediese marijuana in die land toe te laat nie. “Julle ken my al 20 jaar lank en ek is seker julle het al tydens ŉ paar geleenthede my vervloek,” het die tingerige Oriani-Ambrosini Woensdag tydens die nasionale vergadering in die debat oor Zuma se staatsrede gesê. “Ek praat vandag met julle as ŉ veranderde man. Ek is nie hier om enigiemand te opponeer nie, maar ek is hier om julle te smeek om wette in plek te stel om die talle weerlose mense in my toestand te help.” Hy het erken dat hy al onwettig dagga gerook het as ŉ alternatiewe behandeling vir sy toestand en om pyn te beheer. “Ek moes al maande gelede gesterf het, maar ek is nog hier, want ek het die moed gehad om onwettige behandeling in Italië te ondergaan en hier in Suid-Afrika dagga te rook. Anders sou ek met morfien ingespuit wees en sou nie in staat wees om met u te praat nie,” het Oriani-Ambrosini gesê. ŉ Nasionale taakspan is in November verlede jaar saamgestel om voorleggings oor die kwessie aan Aaron Motsoaledi, die minster van gesondheid, voor te lê. Volgens Oriani-Ambrosini bevestig dié voorlegging dat daar geen rasionele argument is om mediese marijuana van siek mense te ontneem nie. Bronne: The Sowetan. Die video is deur eNCA vervaardig en op YouTube gelaai.